钦定古今图书集成/理学汇编/文学典/第007卷 > 容斋四笔 > 《用史语之失》
## 钦定古今图书集成/理学汇编/文学典/第007卷 > 容斋四笔 > 《用史语之失》

今之牵引史语者，亦未免有失。张释之言便宜事，文
帝曰：“卑之毋甚高论，令今可行也。”遂言秦汉之间事，
帝称善。颜师古云：“令其议论依附时事。”予谓不欲使
为甚高难行之论，故令少卑之尔。而今之语者，直以
言议不足采，为无甚高论。又文帝问上林令禽兽簿，
不能对，虎圈啬夫从旁代对，帝曰：“吏不当如此邪？”薛
“广德谏元帝御楼船曰：‘宜从桥，且有血汗车轮之讦’。
张猛曰：‘乘船危，就桥安’。上曰：‘晓人不当如是邪’？”师古
谓谏争之言，当如猛之详婉也。按：两帝之语，皆是褒
嘉之词，犹云“独不当如是乎？”今乃指人引喻，非理。或
直述其私，曰：“晓人不当如是。”又韩公《送诸葛觉往徐
州读书》诗云：“邺侯家多书，插架三万轴。一一悬牙签，
新若手未触。为人强记览，过眼不再读。伟哉群圣文，
磊落载其腹。”邺侯盖谓李繁时为随州刺史，藏书既
多，且记性警敏，故签轴严整如是。今人或指言虽名为收书而未尝过目者，辄曰“新若手未触”，亦非也。